Drie by grenspos oor korrupsie aangekeerInhegtenisnemings by Lebombo-grenspos (12 November 2021) (Foto verskaf deur die Valke) Drie verdagtes, tussen 36 en 41 jaar oud is Vrydag by die Lebombo-grenspos by Mosambiek in hegtenis geneem op aanklag van bedrog en korrupsie. Die polisiebeampte, immigrasiebeampte en ŉ vroulike informele handelaar van Mosambiek is in hegtenis geneem deur lede van die Valke se eenheid wat ernstige korrupsie ondersoek en beamptes van die departement van binnelandse sake se teenkorrupsie-eenheid. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), sê misdaadintelligensie het inligting ontvang oor bewerings van bedrog en korrupsie deur immigrasiebeamptes by die Lebombo-grenspos. Hulle het glo tydelike verblyfpermitte en werkspermitte uitgereik en paspoorte gestempel om die verblyf te verleng vir onwettige immigrante van Mosambiek, Eswatini, Zimbabwe en Malawi. “Daar is beweer dat ŉ immigrant bloot ŉ individu met hulle paspoorte en omkoopgeld na die immigrasiebeamptes by die Lebombo-grenspos kan stuur om gestempel te word.” ŉ Intelligensie-gedrewe operasie is van Desember 2019 van stapel gestuur en is Vrydag afgehandel. “Die teikens is positief geïdentifiseer en is op heterdaad betrap. Inligting is versamel en ŉ ondersoek verbind die verdagtes met die misdaad. Lasbriewe is uitgereik vir hul inhegtenisneming. Twee beamptes is Vrydag in hegtenis geneem in die teenwoordigheid van minister Aaron Motsoaledi. Die drie persone is in aanhouding by Komatipoort-polisiestasie. Hulle sal na verwagting Maandag in die hof verskyn.” Nog inhegtenisnemings sal moontlik volg.